钦定古今图书集成/明伦汇编/氏族典/第390卷 > 李存孝
## 钦定古今图书集成/明伦汇编/氏族典/第390卷 > 李存孝

按《五代史义儿传》：“存孝，代州飞狐人也。本姓安，名敬
思。太祖掠地代北得之，给事帐中，赐姓名，以为子，常
从为骑将。文德元年，李罕之来归晋，晋处罕之于泽
州。梁遣李谠攻李罕之于泽州，存孝以骑兵五千救
之，李谠败走，追击至马牢关，还攻潞州，擒孙揆以归，
遂复取潞州。是时，张濬、韩建伐晋，击阴地关，存孝败”
濬、建，濬、建皆走。存孝猿臂善射，身被重铠，橐弓坐槊，
手舞铁檛，出入阵中，以两骑自从，战酣易骑，上下如
飞。素与存信有隙，存信谮之，存孝不自安，乃附梁通
赵太祖，自将兵傅其城，掘堑以围之。存孝窘，泥首请
罪，太祖缚载后车，裂之以徇。然太祖惜其材，怅然恨
诸将之不能容也，为之不视事者十馀日。